8 març 2019 22.29 h
“La vaga feminista no s’acaba, seguirem fins aconseguir el món que volem”
El manifest del 8-M insisteix en la necessitat de continuar la lluita feminista perquè “no n’hi ha prou”
Sofia Bengoetxea, Aissatou Diallo, Natza Ferrer i Alba Flores han llegit el manifest a plaça Catalunya
“Juntes som més fortes, cap pas enrere!”. Aquestes han estat les paraules inicials del manifest que s’ha llegit a la Plaça Catalunya de Barcelona durant l’acte final de la vaga feminista d’aquest 8 de març, que ha acabat amb l’avís que “la vaga feminista no s’acaba, seguirem fins aconseguir el món que volem”. Desenes de milers de persones que han arribat amb la manifestació, que ha portat per lema Ens aturem per canviar-ho tot, s’han quedat a fora de la plaça per manca d’espai.
Sofia Bengoetxea, Aissatou Diallo, Natza Ferrer i Alba Flores han estat les encarregades de llegir un manifest amb desenes de reivindicacions, que insisteix en la necessitat de continuar la lluita feminista perquè “no n’hi ha prou”. En l’inici de l’acte a la Plaça Catalunya, Itziar Castro i Silvia Albert Sopate han començat l’acte amb el lema “visca, visca, visca, la lluita feminista”, que de seguida ha rebut l’eco de la plaça. Han dit que se sentien “emocionades de veure tanta energia feminista” però al mateix temps han lamentat que hi faltaven les dones que no estan d’acord amb la vaga o les que han mort a la frontera, entre altres col·lectius.
Han subratllat que després d’una jornada de “vaga de cures, de consum, estudiantil i laboral” estaven “de reivindicació i celebració” perquè “la revolució serà feminista o no serà i el feminisme serà antiracista o no serà”.
El manifest alerta que les vides de les dones “segueixen marcades per les desigualtats, per les violències masclistes, per la precarietat, per les exclusions socials i laborals, pels desnonaments dels habitatges, pel racisme i la manca de responsabilitat de la societat patriarcal i de l’estat en els treballs de curs”.
Malgrat la “força col·lectiva” aconseguida en l’edició de la vaga del 8 de març del 2018, l’escrit assegura que “no n’hi ha prou” perquè ara, a més, cal anar “enfront d’una dreta i extrema dreta que ha situat les dones, lesbianes i trans, i sobre tot a les migrades, com a objectiu prioritari de la seva ofensiva ultraliberal i patriarcal”. “Cap pas enrere, no passaran!”, proclama.
El manifest reclama acabar amb “de violències masclistes, quotidianes i invisibilitzades” a través de més polítiques públiques; critica la “opressió per les orientacions i identitats sexuals”; reivindica “la despenalització total” de l’avortament; exigeix la llibertat de les preses polítiques i exiliades; diu “no a la llei mordassa”, i reclama que es reconegui la venda ambulant “com un ofici”.
També demana acabar amb la “discriminació salarial, de menyspreu i d’assetjament sexual en l’àmbit laboral” i “una jornada laboral de 30 hores”.
Segons les convocants, “ser dona és la principal causa de pobresa” en un context de “neoliberalisme salvatge” i “capitalisme extractivista i energètic”. Per això, reclamen “que la defensa de la vida es situï en el centre de l’economia i de la política” i criden a una “vaga de consum”.
D’altra banda, aposta perquè s’acabi l’educació “sexista, racista i colonial” i exigeix “una educació feminista, inclusiva, gratuïta i laica”. També diu “no a les guerres” i a la “fabricació de material bèl·lic”.
El manifest denuncia les polítiques migratòries i de militarització de les fronteres i demana l’acolliment de “totes les persones migrades, sigui pel motiu que sigui, perquè cap persona és il·legal”. En aquesta línia, exigeix la derogació de la Llei d’Estrangeria “per racista i xenòfoba” i “el tancament dels CIES per funcionar com a presons i centres de tortura”.
El manifest acaba dient que “la vaga feminista no s’acaba, seguirem fins aconseguir el món que volem”.
L’acte final s’ha dut a terme en un escenari a la Plaça Catalunya. Abans i després de la lectura del manifest hi ha hagut les actuacions d’Artemis i Barcelona Burlesque Experience, Projecte Lilith, Joina, Les Impuixibles, Yurdance, The sey sisters, i Amparo Sánchez, Amparanoia.
8 març 2019 18.28 h
Al Metro és del 18,5%, a la funció pública del 8,23% i als centres d’ensenyament públics de l’11,87%
El consum energètic s’ha reduït un 1,57%
El departament de Treball ha xifrat en un 72,44% el seguiment de la vaga del 8-M a les universitats fins a les quatre de la tarda. Es tracta d’una dada conjunta de treballadors i estudiants i és la xifra més elevada de les que ha donat el govern a través d’un comunicat.
Segons les dades de Treball, el seguiment ha variat segons els sectors. Al Metro de Barcelona ha estat del 18,5%. En el sector del transport de viatgers, a més de la dada del metro, el seguiment de la vaga ha estat del 7,69% a Rodalies Renfe, del 9,07% a Ferrocarrils de la Generalitat i del 3,23% als autobusos TMB.
En l’àmbit de la salut, el seguiment ha estat del 3,75% entre els treballadors de la xarxa de centres públics i concertats, mentre en els centres privats ha estat de l’1,15%, segons Treball.
Pel que fa a ensenyament, el seguiment dels treballadors dels centres d’ensenyaments públics ha estat de l’11,87%, als concertats del 10,38% i als privats del 7,82%. El seguiment ha estat molt més elevat entre els estudiants de tercer i quart d’ESO, de primer i segon de batxillerat i dels cicles de formació professional de grau mitjà i superior, segons les dades que ha fet públiques el Departament d’Educació. Així, per serveis territorials, entre l’alumnat hi ha hagut un seguiment del 80,47% al Vallès Occidental, del 65,36% a les Terres de l’Ebre, del 56,88% a Lleida, del 52,1% al Baix Llobregat, del 50,17% a Barcelona comarques, del 43,41% a la Catalunya Central, del 38,01% al Maresme i Vallès Oriental, del 33,45% a Tarragona, del 28,69% a Barcelona ciutat i del 25,68% a Girona.
El seguiment a la funció pública ha estat del 8,23%.
Durant la jornada s’ha registrat una reducció del consum energètic de l’1,57% en comparació amb el mateix període d’aquest dijous.
8 març 2019 16.51 h
La CEOE reconeix la bretxa salarial entre homes i dones i la situa al 12,2%
El president de la patronal, Antonio Garamendi, admet que les dones tenen “motius per protestar”
Un informe de l’entitat atribueix la diferència de sous a què les dones assumeixen menys riscos
El president de la CEOE, Antonio Garamendi, ha reconegut aquest divendres la bretxa salarial entre homes i dones. La patronal ha xifrat aquesta desigualtat en el 12,2%. Malgrat que ha rebutjat la vaga, Garamendi ha admès que les dones tenen “motius per protestar”. “Negar la bretxa salarial em sembla absurd”, ha dit.
La CEOE ha fet públic aquest divendres un informe on atribueix aquesta diferència entre els sous que perceben els homes i les dones a factors “psicològics” com per exemple que les dones arrisquen menys que els homes que “sembla que compten amb una major propensió a assumir riscs i a negociar i competir”.
L’estudi recull que el 2014 les dones van cobrar una mitjana del 12,2% menys però destaca també que s’està reduint perquè se situa al 4,9% en els menors de 30 anys.
Per contra, l’estudi diu que la bretxa creix a mesura que s’incrementa el nivell dels salaris, en el que és “una clara senyal de l’existència d’un sostre de vidre”. D’aquesta manera, als salaris més baixos la bretxa és del 9,1%, mentre que si es pren de referència el 5% dels treballadors que més cobren és del 16,6%.
8 març 2019 15.38 h
Unes 13.000 estudiants es manifesten pel centre de Barcelona pel 8-M, segons la Guàrdia Urbana
La marxa ha començat a la plaça Universitat i ha acabat a la plaça Sant Jaume
El seguiment més massiu de la vaga ha estat al món universitari, amb una xifra superior al 72%
Unes 13.000 estudiants s’han manifestat aquest divendres pel centre de Barcelona amb motiu de la vaga feminista, segons dades recollides per la Guàrdia Urbana. La marxa, que ha estat convocada per moviments estudiantils, s’ha iniciat a la plaça Universitat, ha seguit pel carrer Pelai, ha baixat per Via Laietana i ha acabat a la plaça de Sant Jaume. Entre les manifestants hi havia majoritàriament noies però també s’hi han sumat nois. Durant la marxa, s’han pogut veure pancartes amb lemes com ’Els nostres cossos no es venen’.
Segons dades del govern, el sector universitari ha estat el que més seguiment de la vaga ha tingut, amb una xifra del 72,44%. En el cas dels estudiants de secundària, segons dades d’Educació, la vaga ha tingut un seguiment desigual segons els territoris, amb el Vallès Occidental amb major incidència, un 80,47%.
8 març 2019 21.32 h
Els partits sobiranistes alerten que la ultradreta amenaça els drets de les dones
Representants del govern català i formacions com JxCat, ERC, CatECP i la CUP participen a la manifestació unitària del 8-M
Els partits sobiranistes i el govern de la Generalitat han coincidit aquesta tarda a valorar com un èxit la vaga feminista d’aquest divendres, però han alertat que l’auge de la ultradreta a l’Estat “amenaça” els drets de les dones aconseguits fins ara.
El govern català i els partits sobiranistes han participat aquesta tarda en la manifestació convocada pel moviment feminista que ha transcorregut per la Gran Via de Barcelona.
En representació del govern, la consellera de la Presidència, Elsa Artadi, ha expressat en unes declaracions a la premsa la seva satisfacció perquè “hi ha una manifestació massiva en aquest dia de vaga feminista, que és un dia de reivindicació dels drets i llibertats de les dones”. “Estem aquí per plantar cara a les noves amenaces que van apareixent des de l’extrema dreta, com són el negacionisme, les notícies falses, o les noves formes de ressorgiment del masclisme”, ha explicat. La consellera ha assenyalat que aquesta esperit “el veiem reflectit en entitats com Hazte Oír però també en aquells partits que volen eliminar les lleis i les polítiques que estan protegint els drets de les dones”.
Des de JxCat, la diputada Aurora Madaula ha afirmat que la vaga del 8-M ha tornat a ser un èxit en la “reivindicació dels drets de les dones, quelcom que hem de seguir fent perquè encara hi ha bretxa salarial i desigualtats”. Madaula també ha alertat que “hi ha un ascens de l’extrema dreta i això pot comportar un retrocés en els drets dels dones, el que no hem de tolerar, no podem permetre cap pas enrere, sempre endavant en la llibertat de totes les dones”.
La portaveu d’ERC, Marta Vilalta, ha afirmat que “les dones prenem la paraula per reivindicar-nos i celebrar l’èxit d’aquesta vaga feminista, cosa de la qual cosa ens alegrem molt, perquè és imprescindible la mobilització per construir la igualtat efectiva entre homes i dones”. Vilalta ha expressat el compromís d’Esquerra de treballar per “una república feminista” que, segons ha indicat, significa construir un Estat en el qual hi hagi igualtat de drets entre homes i dones i deixi d’imperar el masclisme en la nostra societat”. “El feminisme no és una campanya de màrqueting, com alguns intenten fer-nos creure maquillant el que significa aquesta paraula, que implica igualtat efectiva”, ha subratllat la portaveu. Vilalta ha tingut unes paraules de record cap a “les preses polítiques i les exiliades independentistes” i ha promès que el seu partit no pararà fins a aconseguir la seva llibertat.
La diputada de Catalunya en Comú PodemJéssica Albiach ha remarcat que per als comuns “és un orgull que avui torni a ser una jornada històrica”. “Volem agrair l’esforç fet durant molts anys per totes les dones que han lluitat i lluiten pels nostres drets”, ha expressat. Segons ella, “el feminisme és l’alternativa democràtica a tots aquells que ens volen callades i submises, i desitgen retallar els nostres drets i decidir sobre els nostres cossos”.
Per part de la CUP, la diputada Maria Sirvent ha assenyalat que “avui hem pogut veure el potencial transformador del moviment feminista, perquè la vaga general ha estat tot un èxit, el que evidència que aquest instrument de la vaga general és el més adequat per lluitar contra l’arrel de les causes d’opressió”. Per Sirvent, el potencial transformador d’una vaga general suposa una amenaça per al sistema capitalista i patriarcal i això té el seu reflex en la repressió”. La diputada cupaire ha demanat al govern que apliqui les mesures aprovades al Parlament a favor de la igualtat “per anar més enllà dels lemes, la retòrica i el simbolisme”.
8 març 2019 20.54 h
La policia turca dispersa amb gasos la marxa del 8-M a Istanbul
Un ampli dispositiu bloqueja els accessos a la l’avinguda Istiklal i carrega contra les manifestants
A Ankara la manifestació feminista transcorre sense incidents
La policia turca ha utilitzat aquest divendres gas lacrimogen i pilotes de goma per dispersar una multitudinària manifestació pel Dia de la Dona a Istanbul, després de dues hores de concentració pacífica.
Els agents van llançat diverses càrregues contra les manifestants que s’havien concentrat a l’avinguda Istiklal –la principal artèria comercial i d’oci de la ciutat– per denunciar les polítiques del govern islamista i les estructures patriarcals sota lemes com No tenim por.
Ja abans, un ampli desplegament policial havia bloquejat els accessos a l’avinguda, encara que finalment s’ha permès a les manifestants accedir a un curt tros d’uns cent metres, en el qual han acabat aglomerant-se diversos milers de persones.
Alguns milers més s’han acumulat als carrers propers, en un ambient festiu i alegre, onejant banderes morades i pancartes amb lemes com No obeeixis, L’avortament és un dret o Parir, cuidar criar... no som esclaves o No volem dictadors. Volem vibradors!.
“No entenc per què no ens deixen marxar pel carrer Istiklal com hem fet durant anys. En tot el país, a tot el món se celebra oficialment el Dia de la Dona... i aquí el govern ens prohibeix marxar. Per què els fem tanta por?”, s’ha preguntat en una conversa amb Efe una manifestant que s’ha identificat com Umut. Ha afegit que es tracta d’una “tremenda hipocresia” i ha recordat que nombroses empreses i institucions del govern han celebrat avui oficialment el Dia de la Dona. Fins i tot el president del govern, Recep Tayyip Erdogan, va enviar ahir un missatge sobre aquest tema.
No obstant això, en la seva nota el líder islamista subratllava com a elements essencials d’aquest dia el respecte a les mares, recollit en l’Alcorà, qualificava a homes i dones com “dues cares de la mateixa medalla” i advocava per millors “polítiques familiars”.
Un to molt diferent del de les manifestants d’Istanbul, que precisament han reivindicat ser considerades dones i treballadores, no elements de la família ni màquines de parir.
També hi ha hagut concentracions a Ankara, on milers de dones s’han manifestat sense incidents per una cèntrica avinguda, així com a desenes de ciutats de la resta de Turquia, encara que normalment menors.